Anchetă finalizată în cazul violului de la Vaslui. Parchetul General a făcut verificări şi a ajuns la concluzia că procurorii vasluieni sunt cei care au greşit în acest caz, informează B1 TV. Ei nu au atacat decizia instanţei atunci când judecătorii au hotărât cercetarea în libertate a celor șapte tineri acuzaţi de viol. Doi dintre ei au rude sus puse - e vorba de șeful poliției din Vaslui, controversatul Mihai Carp. În ţară se ţin lanţ cazurile cu violatori lăsaţi în libertate. Un paramedic este cercetat sub control judiciar după ce a violat mai multe fete într-o tabără. Procesul nu a început deşi agresorul a fost trimis în judecată de aproape un an.



Rezultatele anchetei interne au ajuns deja la Inspecţia Judiciară, acolo unde se fac verificări în legătură cu toţi magistraţii implicaţi în cazul violului din Vaslui, inclusiv cei care au luat hotărârea ca cei șapte tineri să rămână liberi. Deocamdată, primul vinovat găsit este procurorul de ședință Ingrid Botezatu care, potrivit Parchetului General, și-a exercitat funcția cu gravă neglijență atunci când nu a contestat decizia iniţială a instanţei.



În dosarul violului de la Vaslui au apărut noi dezvăluiri, legate de şefului poliţiei din judeţ, un personaj extrem de controversat. Mihai Carp, șeful IPJ Vaslui, este din Văleni și este rudă cu doi dintre violatori și cu săteanul care le-a amenințat pe jurnaliste cu violul în grup, informează Jurnal de Vaslui.



Conducătorul IPJ Vaslui s-a făcut remarcat la o conferinţă de presă din urmă cu aproape 4 ani când spunea că în zonă nu sunt grupuri infracţionale organizate care să nu fie monitorizate de subordonaţii săi. Pentru meritele sale, Mihai Carp a fost decorat în februarie de preşedintele Klaus Iohannis. Asta deşi instituţia pe care o conduce a fost măcinată de-alungul timpului de diferite scandaluri de corupţie, de la poliţişti implicaţi în furturi de bărci, şi până la accidente muşamalizate sau proxenetism.



Cât despre suspecţii violului de la Vaslui, aceştia nu au fost singurii norocoşi din ţară care au scăpat cu măsuri preventive blânde. Trei cazuri de viol sunt acum in atenția Avocatului Poporului. Este vorba despre fata din comuna Rusăneşti - judeţul Olt, care ar fi fost violată chiar în ziua în care a împlinit 18 ani, de cazul adolescentei din Târgu-Jiu care ar fi fost violată şi sechestrată de un avocat, în urmă cu un an, şi de cel al unei fete de 17 ani din judeţul Gorj care ar fi fost abuzată de doi tineri. Iar un paramedic din Capitala de 56 de ani este liber deşi este acuzat că a violat şi agresat sexual patru fete într-o tabără din Râşnov. Acesta se află sub control judiciar într-un proces care nu a început încă deşi agresorul a fost trimis în judecată în urmă cu aprope un an. Paramedicul a stat în arest preventiv doar trei luni şi în decembrie 2014 judecătorii au decis să fie plasat în arest la domiciliu.





Anchetă încheiată în cazul viol ului din Vaslui